دريه شفيق

درية شفيق ( طنطا، 1908 - القاهره، 1975 )، صحفيه و كاتبه و مناضله مصريه من رائدات الحركة النسوية فى مصر و بيرجع ليها الفضل فى ان الست المصريه بقى ليها الحق فى الانتخاب و الترشيح عن طريق تعديل مواد الدستور المصرى.

اتولدت دريه شفيق فى طنطا سنة 1908 لاب موظف حكومه و ام ست بيت و دخلت مدرسة نوتردام الابتدائية الفرنساويه فى طنطا و درست فيها المناهج المصرية بالاضافة الى اللغه الفرنساوى و بعدين درست لغاية شهادة الثقافة فى طنطا الثانوية للبنات و بعدين درست آخر سنتين من المرحله الثانويه فى القاهره عشان تاخد البكالوريا بسبب عدم وجود دراسة البكالوريا للبنات فى طنطا فى الزمن دا و بعد ما خدت البكالوريا بعتتها وزارة المعارف فى بعثه تعليميه علا باريس للدراسه ف السوربون و هناك درست فلسفه و اخدت الدكتوراه سنة 1940. موضوع رسالة الدكتوراه كان "فلسفة الفن الفرعونى "و" حقوق المرأة" و قالت فيها ان القانون المصرى بيدى الست حقوق كتيره ، لكن لما رجعت مصر واجهت الحقيقه المره لما رفضت كلية الاداب فى جامعة القاهره تعينها فى الكليه إكمنها ست افكارها متحرره ، ففضلت من غير شغل لغاية ما الاميره شويكار عرضت عليها تحرير مجلة " المرأة الجديده " اللى كانت بتصدرها فى القاهره فحررت فيها شويه و بعدين اصدرت مجلة " بنت النيل " و دى كانت اول مجلة ستات فى مصر و كان هدفها تنوير الستات و تثقيفهم. فى اواخر الأربعينات أسست جمعية " اتحاد بنت النيل " اللى كانت بتنادى بتحرير النسا، و بعدين اسست جمعيه لمحاربة الاميه و الجهل اللى كانو منتشرين بين الستات فى مصر و فتحت مدرسه لمحو الاميه فى حى بولاق فى القاهره.

فى فبراير 1951 اتقالت مظاهره ضمت الف و خمسميت ست و دخلت بيهم مبنا البرلمان عشان تطالب بحقوق الست المصريه من النواب بطريقه مباشره و دى كانت حركه ثوريه معتبره و نقطة تحول فى تاريخ الست المصريه فى العصر الحديث ، بعد اقتحامها البرلمان باسبوع اتعرض علا النواب قانون بينص علا نيل الستات فى مصر حق الانتخاب و الترشيح للبرلمان اللى كان لغاية اياميها كل اعضائه رجاله.

دريه شفيق كان ليها كمان دور وطنى فى مقاومة الإستعمار البريطانى فى مصر ، ففى سنة 1951 كونت فرقه شبه عسكريه بتتكون من الستات لمقاومة المستعمرين الانجليز المحتلين منطقة قناة السويس و اتدربت الستات علا القتال و التمريض. و فى يناير 1951 اتقالت مظاهره منظمة بنت النيل و حاصرت بنك باركليز الانجليزى فى القاهره و طالبت بمقاطعته.

بعد ما قامت ثورة يوليه 1952 طلبت دريه شفيق من مجلس قيادة الثوره تحويل اتحاد بنت للنيل لحزب سياسى فإتحولت المنظمه لحزب سياسى و دا كان اول حزب للستات اتشكل فى مصر.

لما اتشكلت اللجنه الليدى هتكتب الدستور المصرى الجديد سنة 1954 احتجت دريه شفيق علا إن اللجنه ما فيهاش ستات و اضربت عن الاكل هيا و زميلات ليها لمدة عشر ايام و بعت ليها اللوا محمد نجيب رئيس مصر وقتها يطمنها ان الدستور المصرى الجديد هيدى الستات حقوقهم السياسيه. و الدستور الجديد ادا الستات المصريات حق التصويت و الترشيح فى الانتخابات العامه .

الاوضاع و التطورات اللى حصلت فى مصر و انعدام النشاط السياسى الحقيقى فى مصر بعد الثوره ما عجبش دريه شفيق فعاشت حوالى 18 سنه تحت الاقامه الجبريه لحد وفاتها لما وقعت من بلكونة بيتها فى حى الزمالك سنة 1975.

كان من ضمن مؤلفات دريه أشعار و كتب و مذكرات غير مجلة "بنت النيل" و مجلة "الكتكوت الصغير" للأطفال.

300px|center

 مصادر 

تصنيف:طنطا
تصنيف:علمانيات مصريات
تصنيف:نسويات مصريات
تصنيف:وطنيات مصريات
تصنيف:صحفيات مصريات
تصنيف:كاتبات مصريات
تصنيف:مترجمات مصريات
تصنيف:مصريات متعلمات فى فرنسا